b'\n_START_ARTICLE_\nTuomiopiiri\n_START_PARAGRAPH_\nTuomiopiiri on se maantieteellinen alue, jossa tuomioistuimella on oikeus k\xc3\xa4ytt\xc3\xa4\xc3\xa4 tuomiovaltaa. Suomessa k\xc3\xa4r\xc3\xa4j\xc3\xa4oikeuden tuomiopiiri k\xc3\xa4sitt\xc3\xa4\xc3\xa4 yhden tai useamman kunnan alueen. Joissakin tietyiss\xc3\xa4 asioissa voidaan s\xc3\xa4\xc3\xa4d\xc3\xb6ksell\xc3\xa4 m\xc3\xa4\xc3\xa4r\xc3\xa4t\xc3\xa4 jonkin k\xc3\xa4r\xc3\xa4j\xc3\xa4oikeuden tuomiopiiriksi useammankin k\xc3\xa4r\xc3\xa4j\xc3\xa4oikeuden alue, jolloin tiettyjen asioiden k\xc3\xa4sittely saadaan keskitetyksi vain joihinkin k\xc3\xa4r\xc3\xa4j\xc3\xa4oikeuksiin. Hovioikeuden tuomiopiiriin kuuluu usean k\xc3\xa4r\xc3\xa4j\xc3\xa4oikeuden alue, hallinto-oikeuden tuomiopiiriin yhden tai useamman maakunnan alue ja korkeimman oikeuden tuomiopiirin\xc3\xa4 on koko Suomi. Aiemmin raastuvanoikeuden tuomiopiirin\xc3\xa4 oli jonkin kaupungin alue ja kihlakunnanoikeuden alueena k\xc3\xa4r\xc3\xa4j\xc3\xa4kunta, joka muodostui yhdest\xc3\xa4 tai useammasta kunnasta tai kunnan osasta._NEWLINE_Siit\xc3\xa4 miss\xc3\xa4 tuomiopiiriss\xc3\xa4 jokin oikeudenk\xc3\xa4yntiasia ratkaistaan on m\xc3\xa4\xc3\xa4r\xc3\xa4tty lains\xc3\xa4\xc3\xa4d\xc3\xa4nn\xc3\xb6ss\xc3\xa4. Riita-asia k\xc3\xa4sitell\xc3\xa4\xc3\xa4n siin\xc3\xa4 tuomiopiiriss\xc3\xa4, johon vastaajan kotipaikka kuuluu. Rikosasian k\xc3\xa4sittelypaikkana on se tuomioistuin, jonka tuomiopiiriss\xc3\xa4 rikos on tehty.'